Meisie van verdrinking geredArgieffoto van St Michaels-strand. Foto: Durban-direct.com ŉ Agtjarige meisie het Dinsdag ŉ noue ontkoming gehad nadat sy amper in ŉ getypoel by St Michaels-strand naby Shelly Beach aan KwaZulu-Natal se Suidkus verdrink het. Santi Steinmann, ŉ woordvoerder van Netcare 911, het gesê die meisie het omstreeks 12:00 in die poel geswem toe sy in die moeilikheid beland en onder die water verdwyn het. Omstanders het haar uit die water gehaal en hulp ontbied. “Die meisie het nie reageer toe paramedici by die toneel opgedaag het nie. Paramedici het probeer om die kind by te bring en uiteindelik daarin geslaag om haar hart weer te laat klop,” het Steinmann gesê. Die kind is op ŉ asemhalingsmasjien geplaas en na ŉ nabygeleë hospitaal geneem waar sy gestabiliseer is. Sy is vandaar in ŉ kritieke toestand na ŉ hospitaal in Durban oorgeplaas vir spesialisbehandeling.